ΠΡΑΚΤΙΚΑ ΒΟΥΛΗΣ
Κ΄ ΠΕΡΙΟΔΟΣ
ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ
ΣΥΝΟΔΟΣ Γ΄
ΣΥΝΕΔΡΙΑΣΗ ΡΠΗ΄
Παρασκευή 18 Σεπτεμβρίου 2026

Αθήνα, σήμερα στις 18 Σεπτεμβρίου 2026, ημέρα Παρασκευή και ώρα 09.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-9-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΖ΄ συνεδριάσεώς του, της Πέμπτης 17 Σεπτεμβρίου 2026, σε ό,τι αφορά την ψήφιση στο σύνολο των σχεδίων νόμων: 1) «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και της Υπηρεσίας Επικοινωνιών και Πληροφοριών του ΝΑΤΟ σχετικά με την εθνική συνεισφορά για την υποστήριξη της ανάπτυξης και της ολοκλήρωσης της δυναμικότητας της Νατοϊκής Αντιβαλλιστικής Άμυνας (Συμφωνία GRC MOD - NCI AGENCY BMD)» και 2) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας σχετικά με τη συμμετοχή της 350 Πτέρυγας Κατευθυνόμενων Βλημάτων και της 180 ΜΚ/Β ΧΩΚ στην Πολυεθνική Τακτική Βολή 2021 της Γερμανικής Πτέρυγας Πυραυλικής Αεράμυνας 1 στο Πεδίο Βολής ΝΑΤΟ (NAMFI) στην Κρήτη»)
Πριν εισέλθουμε στη συζήτηση της επίκαιρης ερώτησης, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 21 Σεπτεμβρίου του 2026. 
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 § 2 και 3 και 132 § 2 ΚτΒ) 
1. Η με αριθμό 1310/8-9-2026  επίκαιρη ερώτηση του Βουλευτή Λαρίσης της Κ.Ο. ΝΕΑ ΔΗΜΟΚΡΑΤΙΑ κ. Μάξιμου Χαρακόπουλου προς τον Υπουργό Αγροτικής Ανάπτυξης και Τροφίμων με θέμα: «Αλλαγή του θεσμικού πλαισίου για την ένταξη των βιοκαλλιεργητών στις Κ.Ο.Ε. και ενίσχυση των βιοκαλλιεργητών μήλου της Ελασσόνας». 
2. Η με αριθμό 1319/11-9-2026 επίκαιρη ερώτηση του Βουλευτή Δωδεκανήσου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Γεωργίου Νικητιάδη προς την Υπουργό Εργασίας και Κοινωνικής Ασφάλισης με θέμα: «Υιοθετεί η Κυβέρνηση τις δηλώσεις του κ. Παύλου Μαρινάκη για δίμηνο επίδομα ανεργίας;». 
3. Η με αριθμό 1326/14-9-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Εσωτερικών με θέμα: «Για τη μετεγκατάσταση του 2ου Γυμνασίου και του 3ου Γυμνασίου Ξάνθης». 
4. Η με αριθμό 1307/8-9-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Μη εφαρμογή στην πράξη της απαλλαγής από τον φόρο εισοδήματος κατά 30% στη συμβολαιακή γεωργία». 
5. Η με αριθμό 1311/8-9-2026  επίκαιρη ερώτηση του Βουλευτή Λαρίσης της Κ.Ο. ΝΙΚΗ κ. Γεωργίου Ρούντα προς την Υπουργό Παιδείας, Θρησκευμάτων και Αθλητισμού με θέμα: «Άνιση μεταχείριση εις βάρος των δημόσιων δημοτικών σχολείων στη Θράκη, απαράδεκτο καθεστώς δύο ταχυτήτων υπέρ των μειονοτικών σχολείων». 
6. Η με αριθμό 1335/14-9-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εθνικής Άμυνας με θέμα: «Πότε και πώς θα αποκτήσει η Ελλάδα τον πηγαίο κώδικα του συστήματος αεράμυνας που αγόρασε πρόσφατα από το Ισραήλ και τι επίπεδο ασφάλειας θα προσφέρει τελικά το σύστημα αυτό;». 
7. Η με αριθμό 1303/7-9-2026 επίκαιρη ερώτηση της Ανεξάρτητης Βουλευτού Α΄ Ανατολικής Αττικής κυρίας Ελένης Καραγεωργοπούλου προς τον Υπουργό Εθνικής Άμυνας με θέμα: ««Ασπίδα του Αχιλλέα»: Ποιος θα έχει τελικά τον πραγματικό έλεγχο του συστήματος;». 
8. Η με αριθμό 1316/9-9-2026  επίκαιρη ερώτηση της Ανεξάρτητης Βουλευτού Βοιωτίας κυρίας Παναγιούς (Γιώτας) Πούλου προς τον Υπουργό Περιβάλλοντος και Ενέργειας με θέμα: «Πραγματικό όφελος των καταναλωτών από τις μειώσεις ΥΚΩ, εκτίναξη της χονδρεμπορικής τιμής ρεύματος, κάλυψη ελλείμματος από τον κρατικό προϋπολογισμό, θεσμικές αρμοδιότητες της ΡΑΑΕΥ, καθυστερήσεις στην αποθήκευση/Ενεργειακές Κοινότητες και διασφάλιση της ενεργειακής ασφάλειας της χώρας». 
9. Η με αριθμό 1323/14-9-2026 επίκαιρη ερώτηση του Ανεξάρτητου Βουλευτή Β2΄ Δυτικού Τομέα Αθηνών κ. Γεωργίου Μανούσου προς την Υπουργό Παιδείας, Θρησκευμάτων και Αθλητισμού με θέμα: «Από την «άμεση λύση» στην αβεβαιότητα: χωρίς χρονοδιάγραμμα η αντιστοίχιση των πτυχίων αποφοίτων Α.Ε.Ι. Τ.Τ. (Τ.Ε.Ι.)». 
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 § 2 και 3 και 132 § 2 ΚτΒ) 
1. Η με αριθμό 1321/11-9-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Κωνσταντίνας (Νάντιας) Γιαννακοπούλου προς την Υπουργό Παιδείας, Θρησκευμάτων και Αθλητισμού με θέμα: «Ασφυκτικές συνθήκες λειτουργίας στο 1ο Ειδικό Νηπιαγωγείο και στο 1ο Ειδικό Δημοτικό Σχολείο Ιλίου. Ανάγκη ανέγερσης νέου Ειδικού Νηπιαγωγείου στο Ίλιον και ίδρυσης Ειδικών Νηπιαγωγείων σε όλους τους Δήμους της Δυτικής Αθήνας, ώστε κανένα παιδί με αναπηρία να μην αναγκάζεται να φοιτά εκτός της περιοχής του».  
2. Η με αριθμό 1327/14-9-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Χρήστου Κατσώτη προς την Υπουργό Παιδείας, Θρησκευμάτων και Αθλητισμού με θέμα: «Να μην προχωρήσουν οι συγχωνεύσεις τμημάτων στο ιστορικό σχολικό συγκρότημα του 10ου Γυμνασίου και 4ου Λυκείου Καλλιθέας». 
3. Η με αριθμό 1315/9-9-2026 επίκαιρη ερώτηση του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Κλιματικής Κρίσης και Πολιτικής Προστασίας με θέμα: «Παραίτηση του κ. Σταύρου Μπένου από την Επιτροπή Ανασυγκρότησης του Έβρου λόγω αθέτησης δεσμεύσεων της κυβέρνησης για υλοποίηση έργων στην περιοχή του Έβρου συνολικού κόστους 3 δις ευρώ». 
4. Η με αριθμό 1317/10-9-2026 επίκαιρη ερώτηση του Προέδρου της Κ.Ο. ΝΙΚΗ και Βουλευτή Α΄ Θεσσαλονίκης κ. Δημητρίου Νατσιού προς την Υπουργό Παιδείας, Θρησκευμάτων και Αθλητισμού με θέμα: «Περιεχόμενο των εγχειριδίων του πολλαπλού βιβλίου». 
5. Η με αριθμό 1337/14-9-2026 επίκαιρη ερώτηση της Προέδρου της Κ.Ο. ΠΛΕΥΣΗ ΕΛΕΥΘΕΡΙΑΣ και Βουλευτού Β1' Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Εθνικής Άμυνας με θέμα: «Ο θάνατος δύο πολύτιμων ανθρώπων της Πολεμικής Αεροπορίας, κατά τη διάρκεια ιδιωτικής-επίδειξης air show στις 5 Σεπτεμβρίου 2026». 
6. Η με αριθμό 1334/14-9-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Ελένης - Μαρίας (Μιλένας) Αποστολάκη προς τον Υπουργό Εθνικής Οικονομίας και Οικονομικών με θέμα: «Πλημμελής εφαρμογή από εταιρείες διαχείρισης απαιτήσεων από δάνεια και πιστώσεις της απόφασης της Ολομέλειας του Αρείου Πάγου για τον υπολογισμό των τόκων του ν. 3869/2010 και σοβαρές δυσλειτουργίες στην εξυπηρέτηση των δανειοληπτών». 
7. Η με αριθμό 1328/14-9-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Αφροδίτης Κτενά προς την Υπουργό Πολιτισμού με θέμα: «Να ανακληθεί η ποινή της στέρησης μισθού από εργαζόμενη στη Εθνική Λυρική Σκηνή».  
8. Η με αριθμό 1322/14-9-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΝΙΚΗ κ. Τάσου Οικονομόπουλου προς τον Υπουργό Υγείας με θέμα: «Σοβαρά ερωτήματα για την αποτελεσματικότητα των ελέγχων σε ιδιωτικό ιατρείο στο Κολωνάκι και τη φερόμενη σύνδεσή του με κύκλωμα παράνομων σκευασμάτων». 
9. Η με αριθμό 1329/14-9-2026 επίκαιρη ερώτηση της Βουλευτού Β΄ Πειραιώς της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Διαμάντως Μανωλάκου προς τον Υπουργό Υγείας με θέμα: «Για την άμεση πλήρη και ασφαλή στελέχωση της Μαιευτικής Γυναικολογικής Κλινικής του Νοσοκομείου Νίκαιας». 
10. Η με αριθμό 1330/14-9-2026 επίκαιρη ερώτηση του Βουλευτή Αιτωλοακαρνανίας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου Παπαναστάση προς τον Υπουργό Περιβάλλοντος και Ενέργειας με θέμα: «Για τη λιμνοθάλασσα Αιτωλικού και το φαινόμενο του ευτροφισμού, που ήρθε στην επιφάνεια για μια ακόμη φορά, δημιουργώντας τεράστια προβλήματα σε κατοίκους και ψαράδες της περιοχής». 
11. Η με αριθμό 1331/14-9-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς την Υπουργό Παιδείας, Θρησκευμάτων και Αθλητισμού με θέμα: «Να καλυφθούν όλα τα κενά σε όλα τα σχολεία με ειδικευμένους εκπαιδευτικούς καλλιτεχνικών μαθημάτων στην επόμενη φάση προσλήψεων». 
12. Η με αριθμό 1332/14-9-2026 επίκαιρη ερώτηση της Βουλευτού Λέσβου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Μαρίας Κομνηνάκα προς τον Υπουργό Εσωτερικών με θέμα: «Επείγοντα μέτρα για την απρόσκοπτη και ασφαλή λειτουργία των παιδικών σταθμών του δήμου Ρόδου και διασφάλιση ίσων δικαιωμάτων στους εργαζόμενους της ΑΜΚΕ Ρόδου». 
ΑΝΑΦΟΡΕΣ-ΕΡΩΤΗΣΕΙΣ (Άρθρο 130 § 5 ΚτΒ) 
1. Η με αριθμό 7240/22-7-2026 ερώτηση του Βουλευτή Δράμας της Κ.Ο. ΝΕΑ ΔΗΜΟΚΡΑΤΙΑ κ. Δημητρίου Κυριαζίδη προς τον Υπουργό Εξωτερικών με θέμα: «Επαναπατρισμός από την Βουλγαρία των κλαπέντων ιστορικών κειμηλίων της Ιεράς Μονής Εικοσιφοινίσσης». 
2. Η με αριθμό 5868/4-6-2026 ερώτηση του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Περιβάλλοντος και Ενέργειας με θέμα: «Ανάγκη αποκατάστασης της αδικίας σε βάρος των δικαιούχων επιδόματος θέρμανσης του Δήμου Κάτω Νευροκοπίου». 
3. Η με αριθμό 7062/16-7-2026 ερώτηση του Βουλευτή Λαρίσης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Γεωργίου Λαμπρούλη προς τον Υπουργό Εσωτερικών με θέμα: «Ανέγερση σχολικού συγκροτήματος ειδικής αγωγής στον Δήμο Λαρισαίων». 
4. Η με αριθμό 7584/7-8-2026 ερώτηση του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Εθνικής Άμυνας με θέμα: «Συμβάσεις καθαρισμού και διαμόρφωσης δασικών εκτάσεων εντός της Ζώνης Ασφάλειας Προκάλυψης (Ζ.Α.Π.) στην Περιφερειακή Ενότητα Δράμας». 
5. Η με αριθμό 2747/24-6-2026 Αναφορά του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Αγροτικής Ανάπτυξης και Τροφίμων με θέμα: «Διαμαρτυρία του Δήμου Δοξάτου και αίτημα τροποποίησης της Κ.Υ.Α. 146332 (ΦΕΚ 3251/Β’/08.06.2026) για την αποκατάσταση της κατάφωρης αδικίας εις βάρος των καλλιεργητών μηδικής του Δήμου Δοξάτου». 
6. Η με αριθμό 6599/677/1-7-2026 ερώτηση και αίτηση κατάθεσης εγγράφων του Ανεξάρτητου Βουλευτή Φθιώτιδος κ. Ιωάννη Σαρακιώτη προς τον Υπουργό Αγροτικής Ανάπτυξης και Τροφίμων με θέμα: «Η μεγάλη καθυστέρηση στην ολοκλήρωση του προγράμματος  Νέοι Αγρότες 2024  συνιστά ένα ακόμη καίριο πλήγμα για τον πρωτογενή τομέα της χώρας, την περιφερειακή ανάπτυξη και την προσπάθεια για δημογραφική ανασυγκρότηση». 
7. Η με αριθμό 826/3-11-2025 ερώτηση του Ανεξάρτητου Βουλευτή Μαγνησίας κ. Αλεξάνδρου Μεϊκόπουλου προς τον Υπουργό Υγείας με θέμα: «Για ποιον λόγο δεν λειτουργεί το Κέντρο Κοχλιακών Εμφυτευμάτων για ενήλικες και παιδιά του Π.Γ.Ν. Λάρισας;»
Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 18 Σεπτεμβρίου 2026, ότι οι υπ’ αριθμόν 1301/7-6-2026 και 1302/7-9-2026 επίκαιρες ερωτήσεις θα απαντηθούν από τον Υπουργό Υποδομών και Μεταφορών κ. Χρίστο Δήμα και η υπ’ αριθμόν 1300/7-9-2026 επίκαιρη ερώτηση θα απαντηθεί από τον Υφυπουργό Προστασίας του Πολίτη, τον κ. Γιάννη Λαμπρόπουλο.
Μιας και είμαστε σε αυτό το στάδιο, να πω ότι δεν θα συζητηθούν, κατόπιν συνεννόησης:
Η με αριθμό 1333/14-9-2026 δεύτερη επίκαιρη ερώτηση πρώτου κύκλου του Βουλευτή Κιλκίς της Κοινοβουλευτικής Ομάδας ΠΑΣΟΚ - Κίνημα Αλλαγής κ. Στέφανου Παρεστατίδη προς τον Υπουργό Υποδομών και Μεταφορών με θέμα «Αρτζάν-Αμάτοβο: Επιτακτική η ολοκλήρωση του έργου του αναβαθμού του Αξιού και η άμεση τεχνική παρέμβαση, ώστε να διασφαλιστεί η συνέχιση της άρδευσης της περιοχής».
Δεύτερον, η με αριθμό 1320/11-9-2026 δεύτερη επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον Υπουργό Υποδομών και Μεταφορών με θέμα: «Αεροδρόμιο Ελευθέριος Βενιζέλος: Ποιοι λόγοι οδήγησαν στην ακύρωση του διαγωνισμού επέκτασης ύψους 1,3 δις;» 
Ξεκινάμε την διαδικασία των επικαίρων ερωτήσεων και όπως προείπα στις δύο ερωτήσεις του κ. Αυγενάκη θα απαντήσει ο Υπουργός Μεταφορών και Υποδομών, ο κ. Χρίστος Δήμας.
Πρώτη θα συζητηθεί η με αριθμό 1301/7-9-2026 πρώτη επίκαιρη ερώτηση πρώτου κύκλου του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς τον Υπουργό Υποδομών και Μεταφορών με θέμα: «Χρονοδιάγραμμα ολοκλήρωσης του ΒΟΑΚ επιτάχυνση των εργασιών και οριστική λύση για τη σήραγγα στο Κακό Όρος».
Κύριε συνάδελφε, κύριε Αυγενάκη, έχετε τον λόγο για την πρωτολογία σας. 
ΕΛΕΥΘΕΡΙΟΣ ΑΥΓΕΝΑΚΗΣ: Σας ευχαριστώ πολύ. 
Αγαπητέ, κύριε συνάδελφε, κύριε Δήμα, αγαπητέ Χρίστο, σας ευχαριστώ για την παρουσία σας, γιατί αυτό δείχνει και την αναβάθμιση που δίνετε με την παρουσία σας στο θέμα της συζήτησης, κάτι δηλαδή που τιμά και ολόκληρη την Κρήτη, δεδομένου ότι το έργο του ΒΟΑΚ είναι έργο που αυτή η Κυβέρνηση, με επιμονή, με πάθος, με τρέξιμο, με συντονισμό δυνάμεων και υπηρεσιών έχει καταφέρει να δρομολογήσει. 
Είμαστε υπερήφανοι διότι η Κρήτη απ‘ άκρη σ’ άκρη είναι ένα απέραντο εργοτάξιο, το οποίο διεκδικούσαμε πάρα πολλά χρόνια. Μην το ξεχνάμε αυτό. Είναι ένα εργοτάξιο το οποίο θέλουμε και χαιρόμαστε που το βλέπουμε και εξελίσσεται. Είναι ένα έργο σημαντικό, το τελευταίο οδικό αναπτυξιακό έργο στην Ελλάδα, που γίνεται επί κυβέρνησης της Νέας Δημοκρατίας, επί Κυριάκου Μητσοτάκη. 
Χαιρόμαστε διότι και οι ίδιες οι κατασκευάστριες εταιρείες κάνουν μια υποδειγματική δουλειά. Βεβαίως, έχοντας επισκεφθεί και ο ίδιος τα εργοτάξια, οφείλω και ως τεχνικός να σας πω ότι έχουμε πολλά σημαντικά και θετικά, μοναδικά σημεία να παρατηρήσουμε για τη δουλειά την οποία κάνουν. Όμως, έχουμε κάποια σημεία τα οποία οφείλω να αναδείξω, μεταφέροντας για τη φωνή των πολιτών, τη φωνή των χιλιάδων και εκατοντάδων επαγγελματιών. 
Κύριε Δήμα, αγαπητέ Υπουργέ, δεν ξέρω αν έχει πέσει στην αντίληψή σας μια ανακοίνωση που έβγαλαν χθες, όλως τυχαίως, είκοσι επτά επαγγελματίες του τουρισμού απ’ άκρη σ’ άκρη της Κρήτης. Είναι μια σκληρή ανακοίνωση η οποία ξεκινά: «ΒΟΑΚ. Δεν αντιλαμβάνεστε την κατάσταση ή δεν θέλετε συνεργασία; Είκοσι επτά φορείς της Κρήτης προειδοποιούν εδώ και μήνες. Κανείς δεν ακούει, κανείς δεν απαντά». Και καταλήγει αυτή η ανακοίνωση, την οποία θα καταθέσω για τα Πρακτικά, λέγοντας ότι: «Δεν είμαστε αντίθετοι με το έργο αυτό. Ίσα ίσα, μάλιστα, ζητούμε το αυτονόητο να γίνει ένα τόσο μεγάλο έργο με σχέδιο, συντονισμό, επίβλεψη και σεβασμό στην κοινωνία». 
Γιατί το λένε αυτό; Διότι, αγαπητέ κύριε Υπουργέ, έχουν σημειωθεί πάρα πολλά προβλήματα συντονισμού. Γι’ αυτόν τον λόγο και σας ζητώ να μας ενημερώσετε το κατά πόσο είναι εύκολο να υπάρξει ένας συντονισμός, ένα εργοτάξιο το οποίο θα λειτουργεί περισσότερο χρόνο, περισσότερες βάρδιες, άρα να τρέξει γρηγορότερα το έργο. Αν υπάρχει η δυνατότητα ή η υποχρέωση και σε ποιον και από ποιον να υπάρχει μια ενημέρωση έγκαιρη για το πότε θα κλείσει προσωρινά ή για κάποιες ώρες ένα σημείο του δρόμου. Πότε θα γίνουν οι σχετικές ρυθμίσεις και αν προβλέπεται οι ρυθμίσεις αυτές να γίνονται σε όλο αυτό το μήκος και τελικά να υπάρχει μια χαοτική κατάσταση που προκαλεί εκνευρισμό, εντάσεις και πολλές παρεμβάσεις σε τοπικά μέσα ενημέρωσης που αναδεικνύουν το μέγεθος του προβλήματος και της αγωνίας. 
Και τέλος, αγαπητέ κύριε Δήμα, υπήρχε μια μελέτη από υπόμνημα της αρμόδιας διεύθυνσης του Υπουργείου το 2022, που έλεγε μεταξύ άλλων και για τη διπλή σήραγγα στο σημείο «Κακό Όρος», ένα σημείο πραγματικά δύσκολο και επικίνδυνο, με στροφές, ανάποδες κλήσεις, με πάρα πολλά τροχαία ατυχήματα. Γι’ αυτόν, λοιπόν, τον λόγο θα θέλαμε και την επίσημη θέση του Υπουργείου. Τι συμβαίνει, πού βρισκόμαστε και τελικά σε ποιο σημείο βρίσκεται και αυτό το ζήτημα. 
Ευχαριστώ. 
(Στο σημείο αυτό ο Βουλευτής κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Αυγενάκη.
 Κύριε Υπουργέ, έχετε τον λόγο για την απάντησή σας. 
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): 
Ευχαριστώ πολύ, κύριε Πρόεδρε. 
Αγαπητέ κύριε συνάδελφε, πράγματι ο Βόρειος Οδικός Άξονας Κρήτης όχι μόνο είναι η τελευταία εκκρεμότητα της πολιτείας όσον αφορά τους αυτοκινητοδρόμους σε όλη την επικράτεια, είναι όμως κι ένα πραγματικά εμβληματικό έργο υποδομής που υλοποιείται αυτή τη στιγμή. Θέλω να πω ότι υλοποιείται με σχέδιο, με συντονισμό και συναντίληψη. 
Είπατε για περισσότερες βάρδιες. Περισσότερες βάρδιες, βέβαια, θα σήμαινε ότι θα είχαμε ακόμα περισσότερες κυκλοφοριακές ρυθμίσεις. Και θέλω εδώ πέρα να τονίσω ότι είναι ένα έργο το οποίο είναι σε υφιστάμενη χάραξη. Αντικειμενικά, όταν έχουμε ένα έργο σε υφιστάμενη χάραξη, αντιλαμβανόμαστε όλοι το μέγεθος της δυσκολίας. 
Το ενδιαφέρον σας για την πορεία υλοποίησης του έργου είναι απολύτως εύλογο, σε μια χρονική συγκυρία μάλιστα κατά την οποία οι εργασίες -όπως είπατε και εσείς- προχωρούν κανονικά σε όλα τα τμήματα του νέο Βόρειου Οδικού Άξονα Κρήτης. Και αυτό θέλω να το τονίσω και ιδιαίτερα και από το Βήμα της Βουλής, καθώς έχει τη δική του σημασία, ότι μετά από πολλές δεκαετίες σχεδιασμού και αναμονής, ο Βόρειος Οδικός Άξονας Κρήτης γίνεται σήμερα σταδιακά πραγματικότητα και έχουμε τις εργασίες πρώτα από όλα στις τρεις παρακάμψεις των πόλεων, τόσο στα Χανιά, στο Ρέθυμνο και στο Ηράκλειο, όπου προχωρούν με πολύ καλό ρυθμό βάσει του προγραμματισμού μας και σύντομα μάλιστα θα αποδοθούν και στην κυκλοφορία, βελτιώνοντας σημαντικά τις μετακινήσεις και την οδική ασφάλεια στις μεγαλύτερες πόλεις της Κρήτης.
Επίσης, σε μικρό χρονικό διάστημα, σε λίγες εβδομάδες θα σας πω, κύριε Αυγενάκη, θα είμαστε στην ευχάριστη θέση να παραδώσουμε και τα πρώτα δέκα τμήματα του νέου Βόρειου Οδικό Άξονα Κρήτης στο κομμάτι από τον Άγιο Νικόλαο ως τη Νεάπολη. Συγχρόνως βέβαια με την κατασκευή του ΒΟΑΚ επενδύουμε έμπρακτα και στην ασφάλεια των μετακινήσεων σε όλο το μήκος του νησιού. Από την Κίσσαμο μέχρι και τον Άγιο Δημήτριο έχουμε 131 χιλιόμετρα οδικής ασφάλειας. Πέρυσι ολοκληρώσαμε το καλοκαίρι, όπως ξέρετε, το κομμάτι από τα Χανιά στο Κολυμβάρι και από το ΧΥΤΑ Ηρακλείου έως τα Ελληνοπεράματα. Φέτος άλλες πέντε πάρα πολύ σημαντικές παρεμβάσεις, από την Κίσσαμο μέχρι το Κολυμβάρι, από τη Σούδα στην Γεωργιούπολη, Πετρές-Ατσιπόπουλο, ΧΥΤΑ Ηρακλείου-Γεροπόταμος και Γεροπόταμος-Ρέθυμνο.
Πρόκειται για μια αδιαπραγμάτευτη προτεραιότητα του Υπουργείου Υποδομών και Μεταφορών και σε συνεργασία με όλους τους φορείς της Κρήτης επενδύουμε εντατικά στην οδική ασφάλεια. Πρακτικά μιλάμε για μέτρα οδικής ασφάλειας, τα οποία είναι φυτοκοπές, κλαδοκοπές, ασφαλτοστρώσεις, διαγραμμίσεις, φωτισμός, σημάνσεις, ηλεκτροφωτισμός, όλα όσα απαιτούνται. 
Πάμε τώρα στο ερώτημά σας για το Χερσόνησος-Νεάπολη, περίπου 22,5 χιλιόμετρα, το οποίο υλοποιείται, όπως γνωρίζετε και εσείς, μέσω σύμπραξης δημοσίου και ιδιωτικού τομέα. Με βάση τα τελευταία διαθέσιμα υπηρεσιακά στοιχεία η πραγματική πρόοδος του έργου πριν από λίγες μέρες είναι λίγο πάνω από το 40%. Θέλω να είμαι ξεκάθαρος για να μην υπάρχουν αμφιβολίες. Οι εργασίες εξελίσσονται κανονικά και σύμφωνα με το επικαιροποιημένο χρονοδιάγραμμα κατασκευής του έργου. Σύμφωνα, λοιπόν, με αυτό, η προγραμματισμένη ημερομηνία διαθεσιμότητας υπηρεσιών έχει οριστεί η 11η Ιουλίου του 2028.
Να διευκρινίσω επιπλέον ότι η 11η Ιουλίου του 2029, στην οποία γίνεται αναφορά στην ερώτησή σας, αποτελεί τη συμβατικά προβλεπόμενη απώτερη ημερομηνία και όχι τον ισχύοντα προγραμματισμό ολοκλήρωσης του έργου.
Ως προς το ερώτημά σας για ενδεχόμενα πρόσθετα μέτρα επιτάχυνσης από τη στιγμή που το έργο εξελίσσεται σύμφωνα με το επικαιροποιημένο χρονοδιάγραμμα, στην παρούσα φάση δεν προβλέπονται οι λήψεις πρόσθετων μέτρων επιτάχυνσης. Αυτό βεβαίως δεν αναιρεί το γεγονός ότι προφανώς το Υπουργείο Υποδομών και Μεταφορών, με τις υπηρεσίες μας είναι σε συστηματική παρακολούθηση της πορείας των εργασιών, προκειμένου να διασφαλίζεται η τήρηση του υφισταμένου προγραμματισμού.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Κύριε Αυγενάκη, έχετε τον λόγο για τη δευτερολογία σας.
ΕΛΕΥΘΕΡΙΟΣ ΑΥΓΕΝΑΚΗΣ: Κύριε Υπουργέ, σας ανέφερα, ξεκινώντας την αρχική μου τοποθέτηση, για μια σκληρή ανακοίνωση που βγήκε χθες από είκοσι επτά φορείς του τουρισμού. Άνθρωποι επαγγελματίες, ξενοδόχοι, τουριστικοί πράκτορες, επαγγελματίες οδηγοί και εκπρόσωποι των τουριστικών λεωφορείων, ταξί, χιλιάδες πολίτες έχουν ταλαιπωρηθεί απίστευτα σε ένα οδικό έργο, που ομολογουμένως έχει έναν παραπάνω βαθμό δυσκολίας, διότι εξελίσσεται σε υφιστάμενο οδικό δίκτυο και σε μια περίοδο που ομολογουμένως υπάρχει μεγάλος κυκλοφοριακός φόρτος. Όμως, σας έχουν ζητήσει, όπως αναφέρουν, τρεις φορές, με τρεις απανωτές επιστολές, μια συνάντηση, για να συζητήσουν τελικά κάποια πρακτικά ζητήματα. Θα ήταν, λοιπόν, χρήσιμο και από αυτό εδώ το Βήμα, να δεσμευτείτε, πράγμα το οποίο το κάνετε και σε άλλους χρόνους και με άλλες περιπτώσεις, να πραγματοποιηθεί μια τέτοια συνάντηση. Θεωρώ ότι ο διάλογος και το να ακούσετε την τοπική κοινωνία, την τοπική οικονομία δηλαδή, μάλλον θα βοηθήσει παρά θα βλάψει. Διότι δεν υπάρχει κανένας λόγος να προκαλούμε εκνευρισμό και φυσικά απώλειες εσόδων και σε ανθρώπους που αγοράζουν μερικές εβδομάδες ξεκούρασης, να τους φορτώνουμε μια ταλαιπωρία, χωρίς να γνωρίζουμε και εμείς τι πρέπει να τους εξηγήσουμε και πώς μπορούμε να σταθούμε. Μια πρόταση, λοιπόν, είναι αυτή και παρακαλώ πολύ να έχω τη δέσμευσή σας, εφόσον συμφωνείτε, να πραγματοποιηθεί αυτή η συνάντηση.
Δεύτερον, είπατε ότι οι παραπάνω βάρδιες θα προκαλέσουν παραπάνω φόρτο. Δεν ισχύει αυτό και επιτρέψτε μου διότι και ως μηχανικός και ως χρήστης τακτικότατος του δικτύου αυτού, ήδη μεγάλο μέρος των εργασιών γίνεται σε σημεία που ούτως ή άλλως έχουν δημιουργηθεί, έχουν εφαρμοστεί κάποια μέτρα. Το να δουλέψουν παραπάνω ώρες, παραπάνω βάρδιες ίσα-ίσα διευκολύνει, διότι γρηγορότερα θα απελευθερωθεί το συγκεκριμένο τμήμα, άρα γρηγορότερα θα δοθεί σε χρήση το συγκεκριμένο αυτό σημείο. Παρακαλώ πολύ, επανεξετάστε το.
Σχετικά με την ενημέρωση, η οποία νομίζω ότι είναι υποχρέωση και δικαίωμά μας, έχω να σας καταθέσω μια ακόμα πρόταση και παρακαλώ πολύ εξετάστε την. Να δημιουργηθεί μια επίσημη ψηφιακή πλατφόρμα για τον ΒΟΑΚ, στην οποία θα αναρτώνται σε πραγματικό χρόνο οι ισχύουσες κυκλοφοριακές ρυθμίσεις, τα σημεία εκτροπών, η διάρκειά τους, οι εναλλακτικές διαδρομές, οι επόμενες προγραμματισμένες παρεμβάσεις, καθώς και η πρόοδος των έργων ανά τμήμα. Η ενημέρωση αυτή μπορεί να συνδεθεί και προτείνω να συνδεθεί με την Ελληνική Αστυνομία, την Περιφέρεια Κρήτης, τους Δήμους, τους αναδόχους και τις εφαρμογές πλοήγησης. Με αυτόν τον τρόπο είναι βέβαιο ότι σίγουρα θα λιγοστέψει ο εκνευρισμός, θα διευκολύνουμε τις εργασίες των εταιρειών που κάνουν και παλεύουν και τους βλέπουμε. Και να πω δημόσια ένα «ευχαριστώ», διότι είναι πάρα πολλές φορές που αυτές οι εταιρείες έχουν συμβάλλει, έχουν απαντήσει θετικά και έχουν ανταποκριθεί σε αιτήματα εκτός των υποχρεώσεών τους, στα αιτήματα τοπικών κοινωνιών και συμβάλλουν και εκείνοι στην αποκατάσταση πολλών σημαντικών μικρών παρεμβάσεων, χωρίς επαναλαμβάνω να είναι υποχρέωσή τους. Να λέμε τα θετικά, αλλά να λέμε και τις εκκρεμότητες.
Παρακαλώ πάρα πολύ επανεξετάστε το θέμα και της ενημέρωσης και του παραπάνω χρόνου εργασίας. Συν τοις άλλοις για το Κακό Όρος, ξεχάσατε να μου αναφέρετε.
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Αυγενάκη.
Κύριε Υπουργέ, έχετε τον λόγο για τη δευτερολογία σας.
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Αρχικά, κύριε συνάδελφε, να ξεκινήσω λέγοντας ότι όπως ξέρετε και εσείς προσωπικά βρίσκομαι στην Κρήτη πάρα πολύ τακτικά και τη συντριπτική πλειοψηφία των φορέων τους έχω συναντήσει και μια και δύο φορές.
Όσον αφορά τις παραπάνω βάρδιες, νομίζω ότι και εσείς περνάτε από τις περιοχές που γίνονται εργοτάξια και βλέπετε ότι δουλεύουν μέχρι πάρα πολύ αργά. Άρα, θα πρέπει να ανακαλύψουμε παραπάνω από είκοσι τέσσερις ώρες και επίσης να σας πω ότι στον κατασκευαστικό κλάδο και ειδικά στην Κρήτη, ακριβώς επειδή υλοποιούνται τόσα πολλά έργα, υπάρχει και πρόβλημα εύρεσης εργατών. Άρα, να έχουμε και λίγο τα πραγματικά δεδομένα.
Έρχομαι τώρα όμως και στο δεύτερο ερώτημά σας, το οποίο αφορά αφενός κυκλοφοριακές ρυθμίσεις επί του Βόρειου Οδικού Άξονα Κρήτης και αφετέρου στην οριστική θέση για την κατασκευή δίδυμης σήραγγας στο Κακό Όρος. Ως προς το πρώτο σκέλος θέλω να υπογραμμίσω εκ νέου ότι η ασφαλής και κατά τη δυνατόν ομαλή διεξαγωγή της κυκλοφορίας καθ’ όλη τη διάρκεια κατασκευής του έργου αποτελεί προφανώς βασική μας προτεραιότητα. Για τον λόγο αυτόν απαιτούνται κυκλοφοριακές ρυθμίσεις, εκπονούνται ειδικές μελέτες προσωρινών και κυκλοφοριακών ρυθμίσεων και εργοταξιακής σήμανσης με στόχο την εύρυθμη, ομαλή και ασφαλή κυκλοφορία των οχημάτων, σε ένα έργο που επαναλαμβάνω είναι στην υπάρχουσα χάραξη.
Οι μελέτες αυτές -ακούστε- τίθενται προς έγκριση από τις αρμόδιες υπηρεσίες, μεταξύ των οποίων από το αρμόδιο τμήμα της Τροχαίας του ΒΟΑΚ, το οποίο συνέχεια προβαίνει στις προβλεπόμενες ενέργειες για την έκδοση σχετικής αστυνομικής απόφασης και την εφαρμογή των εγκεκριμένων κυκλοφοριακών ρυθμίσεων. Συγκεκριμένα, όμως, στη διαδικασία συνδράμουν οι ειδικές επιτροπές με τη συμμετοχή υπαλλήλων του Υπουργείου Υποδομών και Μεταφορών, της Τροχαίας, εκπροσώπων των αναδόχων, ενώ και εκπρόσωπος της τοπικής αυτοδιοίκησης, ειδικότερα της Περιφέρειας Κρήτης.
Παράλληλα, για κάθε προγραμματισμένη κυκλοφοριακή ρύθμιση προβλέπεται η σχετική ενημέρωση. Συγκεκριμένα, έχει γνωστοποιήσει ο παραχωρησιούχος -εκδίδονται, διακινούνται- δελτία Τύπου προς τις υπηρεσίες αστικών και υπεραστικών συγκοινωνιών, τον Σύνδεσμο Ιδιοκτητών Τουριστικών Λεωφορείων Κρήτης, καθώς και προς τα τοπικά μέσα μαζικής ενημέρωσης της Κρήτης και ειδικότερα και στους τηλεοπτικούς σταθμούς.
Τέλος, για τις κυκλοφοριακές ρυθμίσεις που εφαρμόζονται στο πλαίσιο του έργου παραχώρησης, δηλαδή από την Κίσσαμο μέχρι το Ηράκλειο -μέχρι τη Χερσόνησο στην πραγματικότητα- παρέχεται και σχετική διαδικτυακή ενημέρωση στην οποία κάνατε αναφορά.
Έρχομαι τώρα και στο δεύτερο σκέλος του ερωτήματος σας και συγκεκριμένα για το Κακό Όρος. Και εδώ τα δεδομένα είναι πολύ συγκεκριμένα. Η παραλλαγή χάραξης του υφιστάμενου ΒΟΑΚ στην περιοχή του Κακού Όρους στον Δήμο Χερσονήσου, στην οποία περιλαμβάνεται η κατασκευή νέας δίδυμης σήραγγας περίπου 600 μέτρων, προβλέπεται συμβατικά στο πλαίσιο της αναβάθμισης της υφιστάμενης παράκαμψης Ηρακλείου σε αυτοκινητόδρομο. Μάλιστα κατά τη διαδικασία της περιβαλλοντικής αδειοδότησης για την αναβάθμιση των παρακάμψεων Χανίων, Ρεθύμνου, Ηρακλείου, που αποτελούν τμήματα του υφιστάμενου ΒΟΑΚ, εξετάστηκαν τέσσερις εναλλακτικές παραλλαγές χάραξης στην περιοχή του Κακού Όρους, με κοινό στοιχείο την κατασκευή της σήραγγας έναντι της αρχικά προτεινόμενης διατήρησης του οδικού άξονα.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Από αυτές προκρίθηκε μία λύση, η λύση Β΄ όπως λέγεται, η οποία προβλέπει την κατασκευή της δίδυμης σήραγγας περίπου 586 μέτρων. Έχει σημασία να επισημάνω εδώ ότι η κατασκευή της συγκεκριμένης σήραγγας προβλέπεται στην περιβαλλοντική αδειοδότηση που έχουμε λάβει από το Υπουργείο Περιβάλλοντος και Ενέργειας πριν από κάποια χρόνια. 
Επιπλέον, προβλέπεται συμβατικά και η αξιοποίηση των κατάλληλων υλικών εκσκαφής που θα προκύψουν από τη διάνοιξη των ορυγμάτων, προκειμένου να καλυφθεί σημαντικό μέρος των αναγκών του έργου σε υλικά, κυρίως για την κατασκευή των επιχωμάτων. Άρα, και ως προς το Κακό Όρος είναι πολύ σαφή τα δεδομένα. Η κατασκευή της δίδυμης σήραγγας... 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Και πάμε στη δεύτερη για σήμερα επίκαιρη ερώτηση.
Είναι η πρώτη, με αριθμό 1302/7-9-2026, επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας της Νέας Δημοκρατίας κ. Ελευθέριου Αυγενάκη προς τον Υπουργό Υποδομών και Μεταφορών με θέμα: «Πορεία των μελετών του Νοτίου Οδικού Άξονα Κρήτης και σύνδεσή του με το νέο Αεροδρόμιο Καστελλίου».
Κύριε Αυγενάκη, έχετε τον λόγο για την πρωτολογία σας. 
ΕΛΕΥΘΕΡΙΟΣ ΑΥΓΕΝΑΚΗΣ: Ευχαριστώ πολύ.
Κύριε Υπουργέ, θέτω σήμερα ενώπιον της Βουλής ένα ζήτημα στρατηγικής σημασίας για το μέλλον συνολικά της Κρήτης. Αναφέρομαι στην πορεία των μελετών του Νότιου Οδικού Άξονα Κρήτης και, κυρίως, στη σύνδεση με το νέο Διεθνές Αεροδρόμιο στο Καστέλλι. 
Ο ΝΟΑΚ δεν είναι μια συζήτηση γενική και αόριστη. Είναι ένα απολύτως αναγκαίο έργο και για την οδική ασφάλεια και για την ισόρροπη ανάπτυξη του νησιού μας, αλλά και για την ασφαλή λειτουργία του ίδιου του Αεροδρομίου στο Καστέλλι. Γι’ αυτόν τον λόγο είμαστε χαρούμενοι που δύο μεγάλα αναπτυξιακά έργα εξελίσσονται στο νησί μας, το Αεροδρόμιο και φυσικά ο ΒΟΑΚ που συζητήσαμε λίγο πριν, αλλά την ίδια στιγμή θα θέλαμε τη συμβολή σας έτσι ώστε να υπάρξει μια εξέλιξη και στον Νότιο Οδικό Άξονα. 
Πρόσφατα ενημέρωσα και τον ίδιο τον Πρωθυπουργό σχετικά με την αναγκαιότητα εξέλιξης των μελετών του Νότιου Οδικού Άξονα και το να υπάρξει ένας ενιαίος σχεδιασμός, έτσι ώστε να αναπτυχθεί η Κρήτη συνολικά, βορράς και νότος. 
Στις 5 Μαρτίου 2026 κατέθεσα την υπ’ αριθμόν 636 επίκαιρη ερώτηση ζητώντας συγκεκριμένη ενημέρωση για την πορεία των μελετών και ιδιαίτερα για τα κρίσιμα ζητήματα που θα εξασφάλιζαν τη σύνδεση με τον ΝΟΑΚ. Η απάντηση ήταν αόριστη και, φυσικά, δεν ικανοποίησε ούτε εμένα, ούτε όσους ενδιαφερόμαστε για το θέμα αυτό. 
Γι’ αυτό σας παρακαλώ πάρα πολύ, αγαπητέ κύριε Υπουργέ, γνωρίζοντας πάρα πολύ καλά το θέμα, διότι έχουμε πραγματοποιήσει και μια συνάντηση στο Υπουργείο παρουσία και όλων των εμπλεκομένων μαζί.
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Δύο.
ΕΛΕΥΘΕΡΙΟΣ ΑΥΓΕΝΑΚΗΣ: Δύο, σωστά. Με διορθώνετε και καλώς κάνετε.
Και τότε ναι μεν σώσαμε στο παρά ένα τις μελέτες Καστέλλι, Καστέλλι- Στάβιες μέχρι και Πραιτώρια, αλλά Πραιτώρια-κόμβος νέου Αεροδρομίου Αρκαλοχωρίου ή νέο Αεροδρόμιο Αρκαλοχωρίου με Βιάννο αγνοούνται. 
Θα θέλαμε, λοιπόν, τη συμβολή σας έτσι ώστε να χρηματοδοτηθεί η μελέτη και η χάραξη, αλλά και να τρέξουν και οι διαδικασίες των απαλλοτριώσεων που είναι χρονοβόρες και για τα τυφλά τμήματα κόμβος Αρκαλοχωρίου με Πραιτώρια, κόμβος Αρκαλοχωρίου με Βιάννο. Διότι με αυτόν τον τρόπο, επαναλαμβάνω, θα έχουμε την πολυπόθητη ισόρροπη ανάπτυξη της Κρήτης για την οποία ανάπτυξη λέμε πολλά. Είναι ευκαιρία, λοιπόν, να την υπηρετήσουμε και να την υλοποιήσουμε μαζί. 
Σας ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Κύριε Υπουργέ, έχετε τον λόγο για την απάντησή σας. 
ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Ευχαριστώ πολύ, κύριε Πρόεδρε. 
Το ερώτημά σας, κύριε συνάδελφε, αναφορικά με την πορεία εξέλιξης του Νότιου Οδικού Άξονα της Κρήτης μου δίνει την ευκαιρία να επισημάνω για μια ακόμα φορά ότι ο σχεδιασμός μας στην Κυβέρνηση, στο Υπουργείο Υποδομών και Μεταφορών σε συνεργασία και με τους Βουλευτές και με εσάς προσωπικά για τη δημιουργία σύγχρονων, ανθεκτικών και βιώσιμων υποδομών στο μεγαλύτερο νησί της χώρας είναι συνολικός και σε καμία περίπτωση αποσπασματικός. 
Τι σημαίνει αυτό στην πράξη; Σημαίνει ότι, παράλληλα με τα δύο πολύ μεγάλα έργα που βρίσκονται αυτήν τη στιγμή σε πορεία υλοποίησης, τον Βόρειο Οδικό Άξονα Κρήτης και το Διεθνές Αεροδρόμιο Ηρακλείου στο Καστέλλι, προχωρά και η μελετητική ωρίμανση στον Νότιο Οδικό Άξονα. 
Ειδικότερα, όσον αφορά το πρώτο ερώτημά σας και το τμήμα Πραιτώρια-Άγιοι Δέκα, το οποίο διακρίνεται στα υποτμήματα Πραιτώρια-Στόλοι, Στόλοι-Άγιοι Δέκα, μήκους περίπου 23 χιλιομέτρων δίιχνης διατομής, σας ενημερώνω ότι έχει εγκριθεί ήδη το σύνολο μελετών του πρώτου σταδίου, ήτοι του λειτουργικού σχεδιασμού, του δεύτερου σταδίου που αφορά τον γεωμετρικό σχεδιασμό, καθώς και του τρίτου σταδίου, δηλαδή του κατασκευαστικού σχεδιασμού, προκειμένου να προχωρήσουμε στο τέταρτο στάδιο το οποίο αποτελεί και την τελική φάση των μελετών. Γίνομαι πιο αναλυτικός ώστε να αποτυπωθεί με σαφήνεια η πρόοδος. 
Καταρχάς, έχουν εγκριθεί οι αναγνωριστικές μελέτες οδοποιίας και στατικών, καθώς και η αναγνωριστική γεωλογική μελέτη, οι οποίες αφορούν τον λειτουργικό σχεδιασμό του έργου. Εν συνεχεία, εγκρίθηκαν οι προμελέτες οδοποιίας και στατικών, όπως επίσης η μελέτη περιβαλλοντικών επιπτώσεων που αποτελούν τον γεωμετρικό σχεδιασμό. Τέλος, σε ό,τι αφορά τον κατασκευαστικό σχεδιασμό, εγκρίθηκαν η οριστική μελέτη οδικών έργων, η οριστική μελέτη υδραυλικών έργων οδού, καθώς και οι γεωτεχνικές μελέτες.
Πρόκειται για τα τρία βασικά και αναγκαία βήματα της μελετητικής διαδικασίας, με την ολοκλήρωση των οποίων περνάμε πλέον στην εκπόνηση του τέταρτου και τελικού σταδίου το οποίο περιλαμβάνει την οριστική μελέτη τεχνικών έργων, τη μελέτη σήμανσης-ασφάλισης και τη σύνταξη του Κτηματολογίου.
Στο σημείο αυτό να τονίσω ότι έχει ήδη δοθεί εντολή για την εκπόνησή τους, ενώ η υποβολή τους αναμένεται έως το τέλος του επόμενου μήνα.
Συνεπώς, για να απαντήσω και στο δεύτερο σκέλος της ερώτησής σας, ο στόχος ολοκλήρωσης των μελετών για τα δύο αυτά τμήματα -Πραιτώρια-Στόλοι και Στόλοι-Άγιοι Δέκα- αναμένεται να επιτευχθεί, καλώς εχόντων των πραγμάτων, μέχρι το τέλος του έτους.
Στην προκειμένη φάση, όπως αντιλαμβάνεστε, προέχει για εμάς η ολοκλήρωση της μελετητικής διαδικασίας. Αυτό βεβαίως δεν σημαίνει ότι ο σχεδιασμός μας εξαντλείται στα συγκεκριμένα τμήματα. Κάνατε αναφορά και στα δύο υπόλοιπα κι εγώ θα σας πω ότι παράλληλα με την ολοκλήρωση των μελετών, που βρίσκονται σήμερα σε εξέλιξη, στόχος του Υπουργείου είναι να εξετάσουμε τις δυνατότητες χρηματοδότησης για τη μελετητική ωρίμανση και των υπόλοιπων τμημάτων, ώστε να διαμορφωθεί σταδιακά μια ολοκληρωμένη οδική σύνδεση του ΝΟΑΚ και της Νότιας Κρήτης με το νέο Αεροδρόμιο στο Καστέλι.
Όμως, κύριε Υπουργέ, επειδή έχετε χρηματίσει Υπουργός και το λέτε και στην ερώτησή σας, θα ήθελα κι από εσάς να μας πείτε για τα τρία σημαντικά έργα ποια είναι η προτεραιοποίησή σας.
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε, κύριε Υπουργέ. 
Κύριε Αυγενάκη, έχετε τον λόγο για τη δευτερολογία σας.
ΕΛΕΥΘΕΡΙΟΣ ΑΥΓΕΝΑΚΗΣ: Σας ευχαριστώ πολύ.
Αγαπητέ κύριε Υπουργέ, σας απαντώ. Ο ΝΟΑΚ δεν ανταγωνίζεται ούτε τον ΒΟΑΚ, ούτε το Αεροδρόμιο και η Κρήτη δεν εκλιπαρεί, διεκδίκησε χρόνια. Κι αυτή η Κυβέρνηση, την οποία στήριξε κατά πλειοψηφία και για πρώτη φορά σύσσωμη η Κρήτη άλλαξε πολιτική απόχρωση, της δίδει -και σωστά το κάνει- την εξέλιξη δύο μεγάλων αναπτυξιακών έργων. Άρα, η απάντηση είναι και τα τρία: ΒΟΑΚ, Νέο Διεθνές Αεροδρόμιο και ΝΟΑΚ.
Σήμερα θα περίμενα κάτι διαφορετικό. Όχι ότι εξετάζεται η χρηματοδότηση των τυφλών τμημάτων. Δεν με ικανοποιεί η απάντησή σας.
Και να σας πω και κάτι ακόμα, αγαπητέ κύριε Υπουργέ, εδώ βρίσκεται η ουσία της συζήτησης. Η σύμβαση παραχώρησης του νέου Αεροδρομίου προβλέπει πράγματι οδική σύνδεση με τον ΝΟΑΚ. Πώς θα γίνει αυτή; Δεν είναι στις συμβατικές υποχρεώσεις; Άρα, δεν θα έπρεπε να είχε προβλεφθεί και η χρηματοδότηση αυτή για την οποία συζητάτε και αναζητάτε περίπου δύο χρόνια τώρα; Συζητάμε για μια χρηματοδότηση, επαναλαμβάνω, της μελέτης, για να είμαστε σαφείς, Κόμβος Αεροδρομίου με Πραιτώρια, Κόμβος Αεροδρομίου με Βιάννο.
Θα ξεκινήσει το Αεροδρόμιο το 2027-2028, μάλιστα. Εξελίσσεται ο ΒΟΑΚ. Πώς θα πηγαίνει ο πολίτης, ο κάτοικος, ο επαγγελματίας ή ο τουρίστας από τον Νότο στο Αεροδρόμιο; Κάνοντας διπλάσια χιλιομετρική απόσταση ή θα γίνουν τα χωριουδάκια, μέχρι ότου φτάσουν στο σημείο του Αεροδρομίου, ένα απίστευτο χάος και φυσικά με προβλήματα, ατυχήματα και δυσκολίες οι οποίες θα προκαλέσουν σύγχυση σε ολόκληρο τον Νομό και σε όλους τους κατοίκους και κυρίως τους επισκέπτες;
Παρακαλώ λοιπόν πολύ, επανεξετάστε. Δεν βάζουμε σε ταξινόμηση. Είναι προτεραιότητα και τα τρία έργα. Δεν υπάρχει ανταγωνισμός. Χαιρόμαστε που προσφάτως η Περιφέρεια ενέκρινε συμπληρωματικές μελέτες ύψους 4 εκατομμυρίων για τα τμήματα Ροδάκινο, Σελλιά, Λευκόγεια, Ακούμια, Αγία Γαλήνη. Είναι καλό το νέο αυτό. Ωστόσο, όμως, επαναλαμβάνω ότι μέσα στις συμβατικές υποχρεώσεις για την εξέλιξη του Αεροδρομίου αποτελεί και η σύνδεσή του με τη Νότια Κρήτη, με τον Νότιο Οδικό Άξονα.
Άρα, για τη χρηματοδότηση οφείλετε να εξετάσετε και να ανακοινώσετε το πότε και με ποιον τρόπο. Για τις μελέτες συζητάμε πάντοτε. Και βέβαια θα ήταν χρήσιμο να είναι και για τα συνοδά έργα, όπως άλλωστε έχει γίνει για μια σειρά άλλων έργων, ώστε να επιταχύνουμε τις διαδικασίες και να μην χάσουμε ατελείωτο χρόνο για τις διαγωνιστικές διαδικασίες, όπως προβλέπεται για τα τυφλά τμήματα. 
Για τα άλλα δύο τμήματα Στόλοι, Πραιτώρια, Αγίους Δέκα, μέχρι και Καστέλλι είναι ευχάριστα τα νέα και χαιρόμαστε που μέχρι τέλος του χρόνου θα έχουμε ολοκλήρωση των μελετών αυτών.
Σας ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε. 
Κύριε Υπουργέ, έχετε τον λόγο για τη δευτερολογία σας. 
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Αρχικά, κύριοι συνάδελφοι, να διευκρινίσουμε, για τα Πρακτικά κυρίως, ότι η ημερομηνία έναρξης του αεροδρομίου είναι Νοέμβριος του 2028. Άρα, όχι το 2027 στο οποίο κάνατε αναφορά. Από εκεί και έπειτα, από τη δική σας πλευρά είναι εύλογο -και κατανοώ και πολύ καλά κάνετε ως Βουλευτής Ηρακλείου- να διεκδικείτε όλο και περισσότερα για τον τόπο σας. Πολύ καλά κάνετε. 
Θα σας πω όμως, ότι ως Υπουργός Υποδομών και Μεταφορών, προφανώς, αυτό το οποίο προσπαθούμε να κάνουμε και ως Κυβέρνηση και το ξέρετε, άλλωστε, γιατί έχετε κάνει στα υπουργικά έδρανα, ότι εμείς προσπαθούμε να πετύχουμε και την ισόρροπη ανάπτυξη όλης της επικράτειας, όλης της χώρας. Και το λέω αυτό το πράγμα, απλώς για να έχετε μια εικόνα, που είμαι βέβαιος ότι το ξέρετε, ότι αυτή τη στιγμή τα περισσότερα χρήματα, τα οποία επενδύει το Υπουργείο Υποδομών και Μεταφορών, η ελληνική πολιτεία σε οποιαδήποτε περιφέρεια στη χώρα, είναι στην Περιφέρεια Κρήτης. Τα περισσότερα χρήματα, τα οποία επενδύει αυτή τη στιγμή το Υπουργείο Υποδομών, ειδικότερα, σε κάποιον νομό είναι στον Νομό Ηρακλείου. Είναι, όπως πολύ σωστά είπατε, έργα τα οποία -εγώ θα σας πω- τα χρωστούσε η πολιτεία στην Κρήτη. Τα χρωστούσε η Πολιτεία και στο Ηράκλειο, πιο συγκεκριμένα. Είναι απολύτως απαραίτητα και γι’ αυτό, κύριε συνάδελφε, το τελευταίο χρονικό διάστημα έχετε δει πολύ σημαντική επιτάχυνση όλων των διαδικασιών στην υλοποίηση συγκεκριμένων των έργων. Και εγώ θα σας ευχαριστήσω για την πολύ δημιουργική συνεργασία που έχουμε, ώστε τα έργα αυτά να τρέξουν ακόμα πιο γρήγορα. 
Αυτό το οποίο θα σας πω και για τον Νότιο Οδικό Άξονα, ειδικότερα, είναι αυτό το οποίο σας είπα και πιο πριν, ότι το Υπουργείο Υποδομών και Μεταφορών υλοποιεί ένα τμήμα των μελετών. Μου είπατε πιο πριν, ότι η Περιφέρεια Κρήτης επενδύει 4 εκατομμύρια ευρώ, αλλά προφανώς προτεραιοποίησε το Ρέθυμνο, όσον αφορά τον ΝΟΑΚ για πρώτο στάδιο. Είμαι βέβαιος, ότι και η Περιφέρεια Κρήτης θέλει να προχωρήσουν και τα υπόλοιπα άλλα δύο τμήματα. Άρα μαζί με την Περιφέρεια Κρήτης θα βεβαιωθούμε, ώστε αυτό να γίνει το επόμενο χρονικό διάστημα.  
Αυτό το οποίο θέλω να πω όμως -και κλείνω με αυτό- είναι ότι υπάρχει πάντοτε προτεραιοποίηση, μην κοροϊδευόμαστε, δεν μπορούμε να λέμε και τα τρία. Τα χρήματα είναι πολύ συγκεκριμένα, τα οποία διαχειριζόμαστε και είναι χρήματα του Έλληνα φορολογούμενου. Άρα, πάντοτε υπάρχει προτεραιοποίηση. Όλοι θα θέλαμε να μπορούσαμε να υλοποιήσαμε πάρα πολλά έργα σε όλη την επικράτεια. Κύριε συνάδελφε, το ξέρετε πολύ καλά αυτό.
Υποχρεωτικά όμως, υπάρχει ένα συγκεκριμένο όριο χρημάτων και μέσω του Προγράμματος Δημοσίων Επενδύσεων και των χρηματοδοτικών εργαλείων και του δημοσιονομικού χώρου που έχουμε τη δυνατότητα να αξιοποιήσουμε και γι’ αυτό πάντοτε είναι και ζήτημα προτεραιοποίησης. Αυτό το οποίο σας λέω, όμως, είναι ότι εκτός από τα δύο τμήματα που, ήδη, το Υπουργείο Υποδομών και Μεταφορών ωριμάζει μελετητικά, βεβαίως, εξετάζουμε το πώς θα εντάξουμε και τα υπολειπόμενα σημεία. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ. 
[bookmark: _Hlk240367751]Και συνεχίζουμε, τώρα, με την επόμενη επίκαιρη ερώτηση στην οποία θα απαντήσει, όπως, ήδη προείπα, ο Υφυπουργός Προστασίας του Πολίτη, ο κ. Γιάννης Λαμπρόπουλος. Είναι η τρίτη με αριθμό 1300/7-9-2026 επίκαιρη ερώτηση πρώτου κύκλου του Βουλευτή Δράμας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Θεόφιλου Ξανθόπουλου προς τον Υπουργό Προστασίας του Πολίτη με θέμα: «Υπερπληθυσμός των ελληνικών φυλακών - Ρεκόρ κρατουμένων στο Σωφρονιστικό Κατάστημα Δράμας». 
Ορίστε, κύριε Ξανθόπουλε, έχετε τον λόγο.
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ πολύ. 
[bookmark: _Hlk240619051]Κύριε Υπουργέ, απευθύνομαι σε εσάς με την από 7 Σεπτεμβρίου 2026 επίκαιρη ερώτηση όπου με βάση τα επίσημα στοιχεία της Γενικής Γραμματείας Αντεγκληματικής Πολιτικής, ο αριθμός των κρατουμένων στις 2-9-2026 ανήλθε σε 14.055 κρατούμενους για 10.763 θέσεις. Καταγράφεται, δηλαδή, συνολικώς υπερπληθυσμός της τάξης του 130,5%. Πρόκειται για αδιανόητο ρεκόρ κρατουμένων και ποσοστό υπερπληθυσμού στην ιστορία του ελληνικού σωφρονιστικού συστήματος. 
Μάλιστα, στο Σωφρονιστικό Κατάστημα Δράμας, το οποίο είναι νεότευκτο και το οποίο έχω παρακολουθήσει από πολύ κοντά και ως Πρόεδρος του Δικηγορικού Συλλόγου με την προηγούμενη ιδιότητά μου, αλλά και ως επιχώριος Βουλευτής με τη σημερινή μου ιδιότητα βρίσκονται, για να μην πω στοιβάζονται, 903 κρατούμενοι, αριθμός ρεκόρ για τον συγκεκριμένο νέο τύπο φυλακών με χωρητικότητα 600 κρατουμένων. Το ποσό υπερπλήρωσης είναι στο 150%. 
Τα παραπάνω δεδομένα δημιουργούν εξαιρετικά δυσχερείς συνθήκες κράτησης για τους κρατούμενους, με απότοκο την παραβίαση των ανθρώπινων δικαιωμάτων και πληρώνουμε πολλά ως χώρα για την παραβίαση των δικαιωμάτων των κρατουμένων. Είναι γνωστό ότι έχει υποστεί η χώρα μας καταδίκες από το ευρωπαϊκό δικαστήριο και με τις συνθήκες που επικρατούν, τίποτα δεν αποκλείεται να επαναληφθούν. Θα έλεγα ότι είναι σφόδρα πιθανόν, όπως λέμε εμείς οι νομικοί.
Την ίδια στιγμή δυσκολεύουν και οι συνθήκες εργασίας για το προσωπικό των σωφρονιστικών καταστημάτων, ενώ δημιουργούνται προβλήματα για την ασφάλεια όλων. Φαίνεται -επισημειώνω- ότι οι κυβερνητικές προσπάθειες αποσυμφόρησης για την απόλυση αλλοδαπών με τον ν.5725/06 ή την κοινωφελή εργασία, δεν απέφεραν τα αναμενόμενα αποτελέσματα. 
Αυτή, όμως, η ερώτηση με ημερομηνία 7 Σεπτεμβρίου, κύριε Υπουργέ, καθίσταται ανεπίκαιρη, διότι με τα στοιχεία της 16ης Σεπτεμβρίου του 2026 έχουμε σύνολο 14.086 κρατουμένων, άρα αυξήθηκαν και μάλιστα έχουμε ανήλικους δεκαπέντε με δεκαοκτώ ετών 120, δηλαδή από τον Σεπτέμβρη του 2024 που ήσαν 54 έχουμε αύξηση 60%. Παραδείγματα, Δράμα: θέσεις 660, κρατούμενοι 923, Κομοτηνή: θέσεις 162, κρατούμενοι 311, Νέων Αυλώνα: θέσεις 217, κρατούμενοι 475, Κορυδαλλός: 1.222, κρατούμενοι 1.214.
Ποια συγκεκριμένα μέτρα προτίθεστε να λάβετε, κύριε Υπουργέ, για την αντιμετώπιση του φαινομένου; 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Ξανθόπουλο.
Ορίστε, κύριε Υπουργέ, έχετε τον λόγο για την απάντησή σας.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ πολύ, κύριε Πρόεδρε. 
Κύριε Βουλευτά, πράγματι το πρόβλημα του υπερπληθυσμού είναι υπαρκτό, είναι και διαχρονικό, είναι και πανευρωπαϊκό. Σήμερα, η πληρότητα είναι στο 130,5% στα σωφρονιστικά μας καταστήματα σύμφωνα και με τα στοιχεία που επικαλεστήκατε. Το 2015 ήταν στο 119,34% και το 2019 ήταν στο 107,24% παρά το ότι η κυβέρνηση Τσίπρα είχε ανοίξει τις φυλακές με τον νόμο Παρασκευόπουλου και τον ποινικό κώδικα και είχαν βγει όλοι οι βαρυποινίτες στην κοινωνία έξω, πολλοί από αυτούς να επαναλάβουν αυτά που είχαν κάνει. Γνωστό πλέον αυτό και αδιαμφισβήτητο.
Σύμφωνα με στοιχεία του Συμβουλίου της Ευρώπης το ποσοστό πληρότητας στην Ιταλία ανέρχεται στο 118% -ακούστε- στη Γαλλία 138% και στην Κύπρο 132%. Ο Πρόεδρος της CPT στην 35η Έκθεση της Ευρωπαϊκής Επιτροπής για το 2025 αναφέρει ότι η υπερπληρότητα των χώρων κράτησης έχει επιδεινωθεί σε όλα τα κράτη - μέλη.
Εμείς για την αποσυμφόρηση θεσμοθετήσαμε και έχουμε θέσει σε εφαρμογή, ιδιαίτερα τον τελευταίο καιρό, πρώτον, την ηλεκτρονική επιτήρηση, το βραχιολάκι, που εφαρμόζεται σε υπόδικους, σε καταδικασμένους και σε κρατουμένους. Θεσμοθετήσαμε η εφαρμογή να είναι για όλη την επικράτεια, ενώ πρώτα ήταν πιλοτικά για Αθήνα και Θεσσαλονίκη μόνο, και δωρεάν.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
 Μέχρι τώρα, δυστυχώς, αυτό δεν έχει βρει ανταπόκριση. Καλούμε και τους δικαστές και τους δικηγορικούς συλλόγους να προχωρήσουν και να το εφαρμόσουν. Περιμένουμε -και μπορεί και έχει την ευχέρεια και τη δυνατότητα- μεγάλος αριθμός να κάνει χρήση αυτού. Έτσι, θα αποσυμφορηθούν οι φυλακές.
Δεύτερον, έχουμε την επαναφορά του θεσμού της κοινωφελούς εργασίας στον Σωφρονιστικό Κώδικα. Επίσης, οι δικαστές να την εφαρμόσουν. Τρίτον, έχουμε την απόλυση αλλοδαπών κρατουμένων που εκτίουν ποινές φυλάκισης σε σωφρονιστικά καταστήματα, με τον όρο ότι θα φύγουν για το εξωτερικό. Έχουν μέχρι στιγμής φύγει για τις χώρες τους πεντακόσιοι εννέα. Και αυτό θα το συνεχίσουμε. Από το κατάστημα της Δράμας έχουν απελαθεί πενήντα τέσσερις. Τονίζω ότι αυτό θα το συνεχίσουμε. 
Επίσης, με επικείμενο νομοσχέδιο, κρατούμενοι, εφόσον πληρούν τις νόμιμες προϋποθέσεις θα μπορούν με αίτησή τους να απολυθούν από το σωφρονιστικό κατάστημα και να εκτίσουν το υπόλοιπο της ποινής τους κατ' οίκον με ηλεκτρονική επιτήρηση. Είμαι βέβαιος ότι εσείς θα το υποστηρίξετε αυτό. 
Πέμπτον, είναι οι υφ’ όρον απολύσεις, που πρέπει κι εδώ οι δικαστές να τις εξετάσουν. Εκκρεμούν χίλιες πεντακόσιες. Πρέπει να τις εξετάσουν. Έχουμε απευθυνθεί και στην Εισαγγελία του Αρείου Πάγου και στον Πρόεδρο του Αρείου Πάγου και παντού. Περιμένουμε και από εκεί να γίνουν τα βήματα και να λειτουργήσει το σύστημα όπως πρέπει. 
Προχωρήσαμε… 
ΠΡΟΕΔΡΕΥΩΝ (Αθανάσιος Μπούρας): Κύριε Υπουργέ, τα υπόλοιπα κρατήστε τα για τη δευτερολογία σας.
Κύριε Ξανθόπουλε, έχετε τον λόγο για τη δευτερολογία σας. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ και πάλι, κύριε Πρόεδρε. 
Κύριε Υπουργέ, αντιλαμβάνομαι πολύ καλά, όπως και εσείς, ότι ουσιαστικά καλείστε να διαχειριστείτε τις επιλογές του Υπουργείου Δικαιοσύνης. Ουσιαστικά, είστε, δηλαδή, το αλεξικέραυνο των επιλογών του κ. Φλωρίδη. 
Έχω, εδώ, έναν πίνακα, ένα σχεδιάγραμμα όπου από τον Σεπτέμβριο του 2025 μέχρι τον Σεπτέμβριο του 2026 έχουμε μία διαρκή ανοδική πορεία στον αριθμό των κρατουμένων. Ήμασταν στον μέσο όρο της Ευρώπης σε αριθμό κρατουμένων ανά εκατό χιλιάδες και τώρα, έχουμε πάει προς τον πάτο. Μας περνάει και η Τουρκία και η Ανατολική Ευρώπη. Και αναρωτιέμαι, αν είμαστε χώρα της Ευρωπαϊκής Ένωσης. 
Το πρωτοσέλιδο της «Καθημερινής», της ναυαρχίδας του συντηρητικού Τύπου, προχθές, την Τετάρτη 16 Σεπτεμβρίου, έχει δύο αναφορές. «Τέσσερις χιλιάδες υπεράριθμοι στις φυλακές» και «Το σωφρονιστικό έλλειμμα» ως κύριο άρθρο. Δεν τα λέμε, δηλαδή, εμείς, αλλά τα λένε όλοι.
Και σε ό,τι αφορά τα μέτρα αποσυμφόρησης, εγώ το είπα πρώτος στην τοποθέτησή μου. Το πρόβλημα, όμως, είναι ότι αυτά δεν λειτουργούν, κύριε Υπουργέ. 
Σε ό,τι αφορά τον νόμο Παρασκευόπουλου, πάψτε να κρύβεστε πίσω από αυτό. Αποσυμφορητικούς νόμους έχουν ψηφίσει όλες οι κυβερνήσεις. Δεν είναι το πρόβλημα μας ο νόμος Παρασκευόπουλου, ο οποίος ανάγεται στην περασμένη δεκαετία. Το πρόβλημά μας είναι ότι με βάση την πολιτική σας αθροίζονται οι άνθρωποι σαν τα ζώα, να μην πω, στις συνθήκες σωφρονισμού, που έπρεπε να είναι διαφορετικές. 
Δεύτερον, αυτά τα νούμερα που μας είπατε για τις απολύσεις των αλλοδαπών και το βραχιολάκι και τα υπόλοιπα, όντως ισχύουν, αλλά μπαίνουν περισσότεροι απ’ όσους βγαίνουν. Στο κλίμα, που προσπαθείτε να επιβάλετε «νόμος και τάξη», που είναι «τρόμος και τάξη», κανένας δικαστής δεν παίρνει την ευθύνη να δώσει βραχιολάκι στον κρατούμενο, να λειτουργήσει η υφ’ όρον απόλυση, γιατί ποιος ξέρει τι πρόκειται να συμβεί. 
Και, επίσης, κύριε Υπουργέ, η λογική «δείτε τι κάνουν και οι άλλες χώρες» μου θυμίζει τα παιδικά επιχειρήματα «κύριε, το κάνει και ο Κωστάκης, γι’ αυτό το έκανα». Εδώ, έχετε συγκεκριμένες ευθύνες. Αθροίζονται ραγδαία οι κρατούμενοι σε συνθήκες κράτησης. Αυτό επιφέρει πλήγμα και στο κύρος της χώρας και κοστίζει. Αυτό πρέπει να αντιμετωπίσετε και όχι να επικαλείστε στοιχεία από άλλες έννομες τάξεις. 
Σας ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας):  Και εμείς ευχαριστούμε, κύριε Ξανθόπουλε. 
Κύριε Υπουργέ, έχετε τον λόγο για τη δευτερολογία σας. 
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): 
 Ευχαριστώ πολύ, κύριε Πρόεδρε. 
Θα ήθελα να προσθέσω, κύριε Βουλευτά, ότι στο πρόγραμμα μας 2025-2030 έχουμε προγραμματίσει με εξασφαλισμένη χρηματοδότηση την ανέγερση έντεκα καινούργιων καταστημάτων. Εσείς επί των ημερών σας όχι δεν προγραμματίσατε καμία, αλλά ούτε αποπερατώσατε αυτές που είχαν ξεκινήσει. Είναι μεγάλο το έλλειμμα και το κενό. 
Θα συνεχίσω λοιπόν. Θέλω να πω ότι ο υπερπληθυσμός είναι από την αυστηροποίηση των ποινών. Εμείς δεν μειώσαμε τις ποινές. Δεν κάναμε τα κακουργήματα πλημμελήματα, όπως με τον νόμο Παρασκευόπουλο και τον Ποινικό Κώδικα, που γέμισε η κοινωνία έξω από βαρυποινίτες. Εμείς δεν το κάνουμε αυτό. Τέτοια αποσυμφόρηση η Κυβέρνηση η σημερινή δεν πρόκειται να κάνει. Σας απαρίθμησα τι κάνουμε. Σας απαρίθμησα ότι φτιάχνουμε τόσα καταστήματα. 
Όλο αυτό λοιπόν, συμβαίνει από την αυστηροποίηση των ποινών, από τις επιτυχίες της Αστυνομίας και από τις συλλήψεις των διακινητών που κάθε μέρα συλλαμβάνουμε στη θάλασσα, στα σύνορα και κλείνονται μέσα και έχουν τις συνέπειες. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Επίσης, θέλω να πω και το εξής: Όσον αφορά την υποστελέχωση, που είναι ένα πολύ μεγάλο θέμα και το βρήκαμε και κάνουμε τεράστιες προσπάθειες να το λύσουμε, από το 2015 μέχρι το 2019, σε όλα τα καταστήματα με την κυβέρνηση του κ. Τσίπρα διορίστηκαν μόνο τριάντα οχτώ μόνιμοι υπάλληλοι και διακόσιοι ενενήντα ένας υπάλληλοι φύλαξης συμβασιούχοι, ενώ -ακούστε-  την περίοδο 2020-2026 διορίστηκαν χίλιοι τετρακόσιοι πενήντα τρεις μόνιμοι υπάλληλοι. Είναι σε εξέλιξη τώρα διαγωνισμός. Κατέθεσαν τις αιτήσεις και αξιολογούνται. Άμεσα, μέχρι τέλος του χρόνου, θα έχουν προσληφθεί τετρακόσιοι δεκαέξι. Πήραμε μέσα στον χρόνο έγκριση και προχωράει το ΑΣΕΠ για άλλους εκατόν είκοσι έξι διοικητικούς υπαλλήλους. 
Η Δράμα δεν έχει πρόβλημα υποστελέχωσης. Ξέχωρα αυτό. Δεν βρήκαμε ούτε οργανισμό για τα σωφρονιστικά μας συστήματα και τη Γραμματεία Αντεγκληματικής Πολιτικής. Και ξεκινήσαμε. Είμαστε στην τελική φάση. Θα πάει ο οργανισμός τώρα στο Συμβούλιο της Επικρατείας. Αυξάνουμε τις οργανικές θέσεις. Και ήδη, με τις προσλήψεις που έχουμε κάνει και τις εγκρίσεις που έχουμε πάρει καλύπτονται όλες οι οργανικές. Προβλήματα υπάρχουν τεράστια. 
Πήραμε, λοιπόν, εγκρίσεις από όλα τα Υπουργεία, και το Υπουργείο Εσωτερικών, για τις προσλήψεις. Ο καινούργιος οργανισμός προβλέπει δύο χιλιάδες άτομα, υπαλλήλους επίσης. 
Αυτές τις προσπάθειες τις αξιολόγησε και τις αναγνώρισε η CPT, που ήταν έτοιμη για δεύτερη φορά να τιμωρήσει την Ελλάδα. Διεθνής αποδοκιμασία θα είχαμε υποστεί. Η πρώτη ήταν το 2011. Τις αναγνώρισε. Έχω το έγγραφό της CPT, η οποία λέει για το σχέδιο δράσης, για τη συνεργασία που έχουμε, για την ειλικρίνεια των ελληνικών αρχών, για τις υπηρεσίες μας και για τη συνεχή επαφή που έχουμε. Έπεισε και τη CPT και πράγματι, η Ελλάδα δεν υπέστη τέτοιο πλήγμα. 
Προχωράμε. Κάνουμε πράγματα. Θέλουμε τη συνεργασία. Δεν θέλουμε ακρότητες. Θα συμβαίνουν γεγονότα στα σωφρονιστικά καταστήματα…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. 
Μια ανακοίνωση προς το Σώμα: Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών. 
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. 
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 9.55΄ λύεται η συνεδρίαση για τη Δευτέρα 21 Σεπτεμβρίου 2026 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.
Και πάλι καλημέρα σας. Καλό Σαββατοκύριακο, πάντα με υγεία. 

